Rīgā, 2022.gada 1.aprīlī

Dricānu vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Dricānu vidusskola un tās īstenotās izglītības programmas *Pamatizglītības programma, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem ar garīgās attīstības traucējumiem, Vispārējās vidējās izglītības vispārizglītojošā virziena programma / Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ievieš pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas, ņemot vērā novadā un valstī izvirzītās izglītības attīstības prioritātes un mērķus.

Dricānu vidusskolas stiprās puses ir droša, moderna, sakopta un estētiska fiziskā vide Dricānos, kas veicina attīstošu un iekļaujošu mācīšanos, pozitīvs izglītības iestādes mikroklimats, kā arī atvērtā komunikācija visu pušu starpā, kas veido pozitīvas attiecības darba vidē. Skolai ir izveidota cieša sadarbība ar dibinātāju, veidojot vienotu redzējumu par turpmāko izglītības iestādes attīstību un stratēģijām, tādējādi stiprinot izglītības iestādes lomu vietējā kopienā un apdzīvotajā vietā. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktora vietniekiem, pedagogiem, pašvaldības pārstāvi, izglītības iestādes padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 6 stundu vērošana attālināti;
3. Skolas (virtuāla) apskate kopā ar skolas direktori.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <https://dricanu-skola.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo:

1. karjeras izglītības īstenošanā veidot vienotu redzējumu par sasniedzamo karjeras izglītības mērķi, īstenošanas veidiem, kā arī veikt analītisku datu ievākšanu, apkopošanu un izvērtējumu;
2. īstenot izglītojamo centrētu mācību procesu, kā arī pilnveidot pedagogu savstarpējo sadarbību, veidojot integrētās mācību stundas;
3. papildināt mācību līdzekļu klāstu speciālās izglītības programmas īstenošanai;
4. skolas vadībai nepieciešams pilnveidot darbu pie visu pedagogu vienota redzējuma par efektīvu mācību stundu, kvalitatīva sasniedzamā rezultāta izvirzīšanu, uz attīstību virzošas atgriezeniskās saites sniegšanu, mācību procesa diferenciāciju;
5. veidot saliedētu, vienotu kolektīvu, iesaistot jaunizveidotās struktūrvienības pedagogus, kas sekmētu izvirzīto mērķu īstenošanu un sasniegšanu.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa